Dnevnik Nove TV donosi još detalja o pobjedi Zorana Milanovića na održanim predsjedničkim izborima.

Dnevnik Nove TV donosi analizu istraživanja IPSOS-a u okviru izlaznih anketa. Trećina birača predsjedničkog kandidata iz prvog kruga Mirolsava Škore uopće nije izašla na birališta, a od onih koji su izašli 68 posto dalo je glas Kolindi Grabar-Kitarović, dok je Zoranu Milanoviću otišlo 32 posto.

Od 300.000 birača Miroslava Škore koji su jučer izašli na izbore, 200.000 glasova dobila je Grabar-Kitarović, a 100.000 Zoran Milanović. Svi glasači Miroslava Škore trebali su glasati za Kolindu Grabar-Kitarović da ona pobijedi, ali to se nije dogodilo.

Zoran Milanović uspio je prikupiti glasove ostalih predsjedničkih kandidata, uglavnom populističko-centrističko lijevih, što je otprilike još 200.000 birača koje je Milanović uspio pridobiti između prvog i drugog kruga izbora.

Jučer se dogodio još jedan novi fenomen, a to su novi birači. To su birači koji nisu izašli na birališta u prvom krugu, ali su izašli sada. Njih je nekoliko desetaka tisuća i 56 posto glas je dalo Milanoviću, a 44 posto Kolindi Grabar-Kitarović.

Milanović ima i veću potporu starije populacije - dobio je 57 posto glasova birača starijih od 60 godina. Također, 61 posto birača sa visokom stručnom spremom glasovalo je za njega, dok je među biračima koji su završili samo osnovnu školu 59 posto glasovalo za Kolindu Grabar-Kitarović. Veću popularnost ima i kod birača mlađih od 30 godina, a kojih je 51 posto glasovalo za HDZ-ovu kandidatkinju.

Dnevnik Nove TV gledajte svakog dana od 19:15, a više o najvažnijim vijestima čitajte na portalu DNEVNIK.hr.



Propustili ste Dnevnik? Pogledajte ga besplatno na novatv.hr